Broj: 01-076/24-1802

Podgorica, 07.05.2024. godine

**Klub poslanika: Albanski forum – Forumi Shqiptar**

**Poslanik, g-din Artan Cobi**

**POSLANIČKO PITANJE**

Je li završena izrada projektne dokumentacije za rekonstrukcije regionalnog puta Ostros – Vladimir i ako jeste kad možemo očekivati početak radova?

**ODGOVOR**

Uvaženi poslaniče,

Hvala Vam što ste postavili ovo pitanje i neposredno njime ukazali na jedno od važnijih pitanja u našoj zemlji – nedostatnost saobraćajne infrastrukture. Nažalost, sa ovim problemima susrijećemo se gotovo u svim djelovima Crne Gore.

Stoga je jedan od prioriteta 44. Vlade izgradnja saobraćajne infrastukture, u prvom redu autoputa i brzih cesti - ali i poboljšanja mreže regionalnih puteva u cilju unaprjeđenja kvaliteta života građana i dinamiziranja ekonomskog rasta.

Kada je u pitanju put Vladimir - Ostros u potpunosti razumijem koliko neadekvatna saobraćajna komunikacija opterećuje stanovništvo koje gravitira u ovom području.

Prema informacijama kojima raspolažem, projektna dokumentacija za rekonstrukciju regionalnog puta Ostros – Vladimir je u toku, tačnije cca 80% tehničke dokumentacije obrađeno i završeno. Glavnim projektom je predviđena rekonstrukcija puta u dužini od cca 17km, poboljšanjem horizontalnih i vertikalnih elemenata puta, te proširenje istog sa trenutnih cca 5m na ukupnu širinu 6m, odnosno dvije saobraćajne trake po 3m, kao i sanacija klizišta i postojećeg mosta.

Nakon završetka projektne dokumentacije i pozitivne revizije iste, steći će se uslovi da Uprava za saobraćaj planira obezbjeđivanje finansijskih sredstava i da ovaj projekat planira Planom javnih nabavki za narednu godinu, odnosno raspiše otvoreni postupak javne nabavke za izbor najpovoljnijeg ponuđača za izvođenje radova na predmetnoj saobraćajnici.

U uvjerenju da će Uprava završiti svoj dio posla kako su me ovim povodom i informisali, pozivam Vas da u neposrednoj komunikaciji zajedno ispratimo sve aktivnosti i doprinesemo stvaranju uslova za početak realizacije ovog projekta naredne godine, na dobro svih građana ovog kraja.

S poštovanjem,

**PREDSJEDNIK**

**mr Milojko Spajić**